E-535/2016

I.

Mál þetta, sem dómtekið var 8. febrúar sl., er höfðað með birtingu stefnu 9. maí 2016.

Stefnandi er Kvika banki hf., kt. 000000-0000, Borgartúni 25, Reykjavík.

Stefndi er G.S. Export ehf., kt. 000000-0000, Bæjargili 124, Garðabæ.

Dómkröfur stefnanda eru þær að stefnda, G.S Export ehf., verði dæmt til að greiða stefnanda 18.887.985 krónur með dráttarvöxtum samkvæmt 1. mgr. 6. gr. laga nr. 38/2001 um vexti og verðtryggingu frá 21. apríl 2016 til greiðsludags.

Þá krefst stefnandi málskostnaðar úr hendi stefnda að teknu tilliti til virðisaukaskatts á málflutningsþóknun.

Stefndi, G.S. Export ehf., krefst þess að dómkröfur stefnanda verði lækkaðar verulega og að dráttarvextir verði ekki dæmdir fyrr en frá og með dómsuppsögu.

Þá krefst stefndi málskostnaðar úr hendi stefnanda.

Upphaflega var Ö-kvk-þgf R-kvk-þgf J-kvk-þgf einnig stefnt til að þola staðfestingu á fjórða veðrétti í fasteigninni að Bæjargili 124 í Garðabæ samkvæmt tryggingarbréfi, útgefnu 17. janúar 2008, sem og til að þola að fjárnám yrði gert í fasteigninni til tryggingar dómkröfum stefnanda.

Frávísunarkröfu stefnda G.S. Export ehf. í málinu var hafnað með úrskurði 15. nóvember 2016, en kröfum stefnanda á hendur stefndu Ö-kvk-þgf R-kvk-þgf J-kvk-þgf var vísað frá dómi ex officio með sama úrskurði.

II.

Stefnandi, sem er viðskipta- og fjárfestingabanki, hét áður MP banki hf., en tók upp núverandi heiti, Kvika banki hf., hinn 12. október 2015.

Stefndi, G.S. Export ehf., var með bankareikning hjá stefnanda, nr. 0701-26-000797, sem stefnandi kveður félagið hafa yfirdregið samtals um 18.887.985 krónur. Reikningnum hafi verið lokað 11. apríl 2016 og yfirdráttarskuldin gjaldfelld 21. apríl 2016.

Stefnandi kveður engar færslur vera á reikningnum eftir að honum var lokað. Vaxtanótur vegna almennra vaxta af skuldinni hafi verið skuldfærðar á reikninginn í lok hvers mánaðar í samræmi við almenna skilmála bankans. Krafist sé dráttarvaxta af stefnufjárhæð frá þeim tíma er mánuður var liðinn frá því að stefnda var sent innheimtubréf vegna skuldarinnar. Þá hafi þjónustu- og innheimtugjöld að fjárhæð 6.850 krónur verið dregin frá lokafjárhæð reikningsyfirlitsins.

Til stuðnings kröfu sinni vísar stefnandi til meginreglu kröfuréttarins um efndir fjárskuldbindinga, en regla þessi fái m.a. lagastoð í 45. og 51. gr. laga nr. 50/2000 um lausafjárkaup. Um gjalddaga kröfunnar er einkum vísað til meginreglu 49. gr. sömu laga. Stefnandi kveðst styðja kröfu um dráttarvexti við reglur III. kafla laga um vexti og verðtryggingu nr. 38/2001 og kröfu um málskostnað við 1. mgr. 130. gr. laga nr. 91/1991 um meðferð einkamála. Þá sé krafa um virðisaukaskatt af málflutningsþóknun reist á lögum nr. 50/1988. Stefnandi kveðst ekki vera virðisaukaskattsskyldur og því beri honum nauðsyn til að fá dóm fyrir skatti þessum úr hendi stefnda. Varðandi varnarþing vísar stefnandi til 33. gr. laga nr. 91/1991, sbr. 42. gr. laganna.

III.

Í greinargerð kveður stefndi, G.S. Export ehf., engan ágreining vera af sinni hálfu um viðskipti sín við stefnanda hvað varði bankareikning nr. 701-26-000797. Stefnandi hafi sagt stefnda upp viðskiptum vegna skipulagsbreytinga og gjaldfellt kröfur á hann án nokkurrar umlíðunar.

Stefndi kveður stefnanda hafa fært úttektir á bankareikning stefnda eftir lokun hans, svo og dráttarvexti, og með þeim hætti myndað hærri vaxtaberandi höfuðstól. Krafa um lækkun taki mið af því að kröfur stefnanda verði leiðréttar. Þá sé dráttarvaxtakröfu mótmælt fyrr en frá dómsuppsögu, eins og það er orðað í greinargerð stefnda.

Við munnlegan málflutning benti lögmaður stefnda á að samkvæmt framlögðu reikningsyfirliti hefði yfirdráttur á umræddum bankareikningi stefnda numið 16.655.061 krónu hinn 2. desember 2015, en í málsgögnum væri ekki að finna neina sundurliðun á þeirri fjárhæð. Skuldin teygði sig lengra aftur í tímann og jafnvel aftur til ársins 2008 og gæti því verið fyrnd að hluta. Samkvæmt framangreindu væri dómkrafan ekki dómtæk.

Þá væri vaxtanótum 28. febrúar og 31. mars 2016 mótmælt sérstaklega. Áhöld væru um það hvort þar væri um dráttarvexti að ræða, en óheimilt væri að leggja þá við höfuðstól.

IV.

Í máli þessu krefur stefnandi stefnda, G.S. Export ehf., um greiðslu á 18.887.985 krónum vegna yfirdráttarskuldar á tékkareikningi félagsins nr. 701-26-797 hjá stefnanda.

Af framlögðu reikningsyfirliti má sjá að síðasta úttekt stefnda af reikningnum átti sér stað 12. febrúar 2016. Eftir það voru færð á reikninginn þjónustu- og viðvörunargjöld, alls að fjárhæð 10.825 krónur, og vaxtanótur 29. febrúar og 31. mars 2016, alls að fjárhæð 409.028 krónur. Frá lokafjárhæð reikningsins hafa verið dregnar 6.850 krónur, sem stefnandi kveður vera innheimtukostnað, en önnur þjónustugjöld, þ.e. vegna tilkynningar um óheimilan yfirdrátt, sms-skeytis og útskriftar af reikningi, samtals að fjárhæð 3.975 krónur, séu gjöld sem heimilt sé að leggja við skuldina samkvæmt ákvæðum skilmála debetkorta Kviku banka hf. og verðskrá bankans.

Stefnandi hefur lagt fram gögn vegna tilkynningar um óheimilan yfirdrátt og sms-skeytis, en engin gögn liggja fyrir um kostnað vegna útskriftar af reikningnum, samtals að fjárhæð 3.000 krónur. Ber því að lækka dómkröfur stefnanda sem nemur þeirri fjárhæð.

Af hálfu stefnanda er því mótmælt að dráttarvextir hafi verið færðir á reikning stefnda áður en honum var lokað 11. apríl 2016. Hvorki hafi verið reiknaðir dráttarvextir af höfuðstól skuldarinnar né þeim bætt við höfuðstólinn. Vaxtanótur vegna almennra vaxta af skuldinni hafi verið skuldfærðar á reikninginn í lok hvers mánaðar í samræmi við almenna skilmála bankans.

Stefnandi hefur lagt fram útprentun almennra skilmála vegna viðskipta, sem samkvæmt grein 1.1. gilda um öll viðskipti viðskiptamanns og Kviku banka hf. Í grein 7.2.4 í skilmálunum segir að skuldavextir af yfirdráttarlánum séu reiknaðir mánaðarlega eftir á og skuldfærðir á viðkomandi reikning síðasta virka daga hvers mánaðar vegna vaxtatímabilsins frá 21. degi fyrri mánaðar til 20. dags viðkomandi mánaðar. Vextir séu bókaðir miðað við 21. dag viðkomandi mánaðar.

Af framlögðu reikningsyfirliti má sjá að síðasta dag hvers mánaðar hafa verið skuldfærðar á reikninginn vaxtanótur og er vaxtadagur tilgreindur 21. dagur viðkomandi mánaðar. Þá má sjá að vaxtanótur frá desember 2015 og fram í mars 2016 hækkuðu í takt við hækkandi yfirdráttarskuld á reikningnum.

Með hliðsjón af framangreindu og gegn mótmælum stefnanda er ósannað að stefnandi hafi skuldfært dráttarvexti af yfirdráttarskuldinni á reikninginn áður en skuldin var gjaldfelld og reikningnum lokað 11. apríl 2016.

Þeim málsástæðum stefnda sem ekki kæmu fram í greinargerð hans var mótmælt af hálfu stefnanda sem of seint fram komnum.

Eins og áður greinir kemur fram í greinargerð stefnda að enginn ágreiningur sé gerður af hans hálfu um viðskipti hans við stefnanda hvað varði bankareikning nr. 701-26-000797. Með vísan til þess og þess sem að framan greinir er sú málsástæða stefnda er lýtur að hugsanlegri fyrningu of seint fram komin, sbr. 5. mgr. 101. gr. laga nr. 91/1991 um meðferð einkamála, og gegn mótmælum stefnanda verður ekki á henni byggt í málinu.

Með hliðsjón af öllu framangreindu er niðurstaða málsins sú að stefnda er gert að greiða stefnanda 18.884.985 krónur með dráttarvöxtum eins og nánar greinir í dómsorði.

Með vísan til 1. mgr. 130. gr. laga nr. 91/1991 er stefnda gert að greiða stefnanda málskostnað, sem þykir hæfilega ákveðinn 350.000 krónur að meðtöldum virðisaukaskatti.

R-kvk-nf B-kvk-nf héraðsdómari kveður upp dóminn.

Dómsorð:

Stefndi, G.S. Export ehf., greiði stefnanda Kviku banka hf. 18.884.985 krónur með dráttarvöxtum samkvæmt 1. mgr. 6. gr. laga nr. 38/2001 um vexti og verðtryggingu frá 21. apríl 2016 til greiðsludags.

Stefndi greiði stefnanda 350.000 krónur í málskostnað.

R-kvk-nf B-kvk-nf

Rétt endurrit staðfestir,

í Héraðsdómi Reykjaness, 8. febrúar 2016,